b'\n_START_ARTICLE_\nNormativna mineralogija\n_START_PARAGRAPH_\nNormativna mineralogija je geokemijski izra\xc4\x8dun celotne geokemije vzorca kamnine, iz katerega se po na\xc4\x8delih geokemije dolo\xc4\x8di idealizirano mineralogijo kamnine. Normativna mineralogija je uporabna predvsem za podrobne petrolo\xc5\xa1ke \xc5\xa1tudije, za obi\xc4\x8dajno geolo\xc5\xa1ko ali rudarsko delo pa ni najbolj primerna._NEWLINE_Normativni mineral je mineral, katerega prisotnost v kamnini je na osnovi dolo\xc4\x8denih kemijskh analiz teoreti\xc4\x8dno mo\xc5\xbena. Normativni mineral je v kamnini lahko tudi resni\xc4\x8dno prisoten ali pa tudi ne. Izra\xc4\x8dune normativnih mineralov se lahko opravi po pravilih CIPW ali Barth-Nigglijevih pravilih, ki so poznana tudi kot kationska pravila._NEWLINE_Normativni izra\xc4\x8duni se uporabljajo za dolo\xc4\x8danje idealizirane mineralogije kristalizirane taline. Kamnina se najprej kemijsko analizira, da se dolo\xc4\x8di njena elementarna sestava. Rezultati kemijskih analiz se obi\xc4\x8dajno izra\xc5\xbeajo z vsebnostjo oksidov. To pomeni, da se masni dele\xc5\xbe na primer Mg izrazi z masnim dele\xc5\xbeem MgO. Normativna mineralogija kamnine se zatem izra\xc4\x8duna po predvidenem vrstnem redu kristaljenja mineralov, ki je poznan iz faznih diagramov kamnin in mineralov. V izra\xc4\x8dunih se uporabljajo poenostavljene kemijske formule mineralov. Izra\xc4\x8dunana mineralogija se lahko uporabi za oceno pojmov kot je na primer nasi\xc4\x8denost talin s silicijevim dioksidom (SiO\xe2\x82\x82)._NEWLINE_Izra\xc4\x8dune zelo poenostavijo ustrezni ra\xc4\x8dunalni\xc5\xa1ki programi.\n_START_SECTION_\nZaklju\xc4\x8dek\n_START_PARAGRAPH_\nUporaba metode CIPW zaradi na\xc5\xa1tetih razlogov ni priporo\xc4\x8dljiva za kimberlite, lamproite, lamprofire in nekatere s silicijevim dioksidom podnasi\xc4\x8dene magmatske kamnine. Metoda ni primerna niti za karbonatite oziroma taline, ki so bogate s karbonati._NEWLINE_Metode CIPW so uporabne tudi za metamorfne magmatske kamnine, za katere veljajo enaka pravila in izjeme kot za magmatskke kamnine.'